google/wiki40b huggingface dataset:
Medumu pagasts

Daba

Atrodas Augšzemes augstienes Ilūkstes paugurainē un Skrudalienas paugurainē, starp abām paugurainēm atrodas Laucesas senleja. Augstākais punkts - 171,8 m vjl. - pagasta austrumu malā.

Upes

Kumpota, Laucesa, Grendze, Ilgas upīte

Ezeri

Meduma ezers (265 ha), daļa no Smelines ezera (kopplatība 186 ha, Latvijā 94,8 ha), daļa no Lielā Kumpinišku ezera (kopplatība 87,9 ha; Latvijā 42,5 ha), Šķirstiņu ezers (26 ha), Lielais Ilgas ezers (23,5 ha), Samaņkas ezers (18 ha), Lielais Kumpotis (daļa Lietuvā, kopplatība 14,0 ha), Kurcuma ezers (10 ha), Robežas ezers (10 ha)
Pagasta ziemeļos robeža iet pa Sventes ezera krastu.

Purvi

Liniņu purvs (261 ha), Čūsku purvs (161 ha)

Vēsture

Medumu pagasts aizņem bijušā Ilūkstes apriņķa Kurcuma pagasta teritoriju. Pēc 1920. gada zemes reformas Ilzes-Ezera muižu (885 ha) sadalīja 47 vienībās, Laucesas muižu (Lautzen, 467 ha) 31 vienībā, Kurcuma muižu (Kurzum, 460 ha) 30 vienībās, Dervanišķu muižu (418 ha) 26 vienībās, Ģirvišķu muižu (230 ha) sadalīja 17 vienībās, Krivinišķu muižu (Kriwinischek, 163 ha) 14 vienībās, Kumpinišķu muižu (122 ha) 7 vienībās. Ēģiptes (Vilkumiesta) mācītājmuižu (246 ha) sadalīja 12 vienībās.
1935. gadā tā platība bija 94,08 km² un tajā dzīvoja 2548 iedzīvotāji. Laika posmā līdz 1945. gadam Kurcuma pagastam pievienoja daļu Laucesas pagasta teritorijas. 1945. gadā Kurcuma pagasta teritorijā izveidoja Ilgas, Kurcuma un Medumu ciema padomes. 1954. gadā Medumu ciemam pievienoja Ilgas un Kurcuma ciemus. 1990. gadā ciemu pārdēvēja par pagastu. 2009. gadā pagasts tika iekļauts kā administratīva teritorija Daugavpils novadā.

Apdzīvotās vietas

Lielākās apdzīvotās vietas: Ilga, Juneļi, Medumi.
Detonatorkapsele Nr. 8

Detonatorkapsele Nr.8 (vācu: Sprengkapsel No.8) bija visizplatītākais detonators Otrā pasaules kara laikā Vācijas granātās. Lielākoties šo detonatorkapseļu korpuss bija veidots no alumīnija, taču pastāvēja arī tērauda, vara un cinka detonatorkapseļu veidi.
Šī detonatorkapsele derēja teju katrai vācu granātai.

Iepakojums

Detonatorkapseles tika iepakoti koka kārbiņā ar izurbtu caurumu katram detonatoram. Kastīte tika ietīta ūdensizturīgā papīrā ar etiķeti, kurā tika norādīts detonatorkapseļu skaits, tips, partijas numurs un kontroles zīmogs.
Podporučiks

Podporučiks (no poļu: porucznik — ‘[virsnieks] uzdevumiem’) ir jaunāko virsnieku dienesta pakāpe vairāku slāvu valodās runājošo valstu bruņotajos spēkos. Krievijas armijā šī pakāpe tika lietota no 18. gadsimta sākuma līdz Krievijas pilsoņu kara laikam. Latvijas armijā šī pakāpe eksistēja līdz 1919. gada 28. februārim, kad ar apsardzības ministra pavēli Nr. 13 tā tika aizvietota ar leitnanta pakāpi.
Osbornas efekts

Osbornas efekts ir temins, ar kuru apzīmē neparedzētas sekas pēc uzņēmuma jauna produkta paziņošanas, neizvērtējot riskus un iespējas, kas negatīvi ietekmē pašreizējo produktu pārdošanu. Tas gadās, ja produkts tiek paziņots pārāk agri, vēl pirms tās faktiskās pieejamības. Šāds paziņojums var izraisīt pašreizējo produktu pasūtījumu atlikšanu vai atcelšanu, zinot, ka tie drīz būs novecojuši. Līdz ar pārdošanas kritumu tas var nopietni ietekmēt uzņēmuma ekonomisko stāvokli un var nepietikt resursu jaunā produkta izlaišanai.
Termins tika izdomāts pēc gadījuma ar Osborne Computer Corporation, kad 1983. gada sākumā uzņēmums paziņoja par nākamās paaudzes datoru Osborne Executive, kas tiks izlaists vairāk nekā pēc gada. Uzņēmuma pamatprodukcijas datora Osborne 1 pārdošana strauji kritās, klientiem gaidot jauno produktu. Zaudējumi pieauga, un 1983. gada septembrī uzņēmums pieteica bankrotu.

Citi piemēri

North Star Computers 1978. gadā paziņoja par diskešu iekārtas jaunu versiju ar dubultu ietilpību par to pašu cenu. Pārdošana kritās, un uzņēmums gandrīz bankrotēja.
Kad 1997. gadā Sega sāka publiski apspriest savas nākamās paaudzes sistēmu Dreamcast, tās jau divus gadus izlaistās videospēļu konsoles Saturn un programmatūras pārdošanas apjomi samazinājās.
2011. gadā Nokia atteicās no mobilo ierīču operētājsistēmām Symbian un MeeGo par labu Windows Phone. Pēc šī paziņojuma Nokia akcijas nokritās par aptuveni 14 % un samazinājās pārdošanas apjomi.
Baltiešu-vācu Nacionālā komiteja

Baltiešu-vācu Nacionālā komiteja (vācu: Baltisch-Deutsches Nationalausschuss) bija politiska organizācija 1918. — 1920. gadā, kurā apvienojās vācbaltiešu sabiedriskās organizācijas. Tās sākotnējais mērķis bija vienota vācbaltiešu interešu pārstāvniecība iepretim Latviešu Pagaidu Nacionālajai padomei, un vēlāk Tautas padomes izveidotajai Latvijas Pagaidu valdībai. Baltiešu-vācu Nacionālā komiteja uzņēmās arī vācbaltiešu starptautisko interešu pārstāvniecību. Nacionālā komiteja pārtrauca darboties 1920. gada aprīlī un vācbaltiešu intereses Saeimā vēlāk pārstāvēja viņu politiskās partijas.

Nodibināšana

Komiteju Rīgā nodibināja 1918. gada 8. novembrī, īsi pirms Vācijas impērijas karaspēka kapitulācijas Pirmajā pasaules karā un Kompjeņas pamiera parakstīšanas 11. novembrī. 13. novembrī Nacionālā komiteja vāciski iznākošajās avīzēs "Rigasche Zeitung" un "Baltische Zeitung" publicēja aicinājumu iestāties Baltijas landesvērā ("Baltijas zemessardzē") un veidot militāras pašaizsardzības vienības. Pēc tam, kad Augusts Vinnigs 26. novembrī atzina Latvijas Pagaidu valdības pastāvēšanu, 28. novembrī beidza pastāvēt Vācijas satelītvalsts Apvienotā Baltijas hercogiste un to pārvaldošā Reģentu padome.

Līdzdalība Aprīļa pučā

1919. gada 16. aprīļa puča rezultātā vācu un vācbaltiešu vienības Liepājā gāza Ulmaņa Pagaidu valdību. 21.aprīlī Baltiešu-vācu Nacionālā komiteja Tautas padomei paziņoja, ka 16.aprīļa notikumi izdarīti pret tās gribu un ka vienīgā izeja ir militārās direktorijas nodibināšana, ko veidotu landesvēra vācu, latviešu un krievu vienību komandieri. Pēc tam, kad paredzētais latviešu pārstāvis Jānis Balodis atteicās piedalīties militārajā direktorijā, ar Baltiešu-vācu Nacionālās komitejas atbalstu Liepājā 25. aprīlī nodibināja Oskara Borkovska Pagaidu valdība, kas sāka sarunas ar mācītāju Andrievu Niedru par ministru prezidenta pienākumu uzņemšanos. Sarunu rezultātā 10. maijā izveidojās Niedras valdība.
Brendijs

Brendijs ir pārtvaicējot vīnu iegūts stiprais spirtotais dzēriens. Brendijā parasti ir 35–60% etilspirta un tas pārsvarā tiek baudīts pēc ēdienreizes. Brendiju var arī gatavot no raudzētiem augļiem (izņemot vīnogas) un to izspaidām.
TKSAT-1

Lidojuma gaita

TKSAT-1 tika palaists 2013. gada 20. decembrī 16:42 UTC ar nesējraķeti Chang Zheng 3B/G2 no Sičanas kosmodroma.
Pēc izmēģinājumu un testēšanas fāzes, 1. aprīlī pavadonis tika nodots pasūtītājam oficiālā ceremonijā, kurā piedalījās Bolīvijas prezidents Evo Moraless.Túpac Katari izvietots ģeostacionārajā orbītā punktā 87,2° rietumu garuma.
Gaismas zobens

Vizuālie efekti

Gaismas zobena vizualizācija filmā "Zvaigžņu kari" tika veidota korejiešu animatora Nelsona Šina vadībā. Šins veidoja specefektu, izmantojot rotoscope tehniku. Šins paskaidroja Lucasfilm personālam, ka tā kā gaismas zobens ir izgatavots no gaismas, zobenam vajadzētu izskatīties "mazliet nestabilam". Viņš ieteica ievietot ik pa laikam vienu kadru, kurā gaisma bija daudz vājāka, nekā citos kadros, veidojot gaismas vibrēšanu. Efekta radīsanas process ilga vienu nedēļu.

Krāsas

Gaismas zobeni filmās "Jaunā cerība" un "Impērija dod atbildes triecienu" ir vai nu zili (džediem) vai sarkani (sitiem). Filmā "Džedu atgriešanās" Lūka Debesgājēja (Marks Hemils) gaismas zobens ir zaļā krāsā. Filmās "Klonu uzbrukums" un "Situ atriebība" Meisam Vindū (Semjuels Džeksons) gaismas zobens ir violetā krāsā. 
Animācijas seriālā "Klonu kari" tiek izmantoti arī dzelteni gaismas zobeni un filmā "Ļaunumu vēstošā ilūzija" ir arī redzams gaismas zobens ar diviem asmeņiem. Filmā "Spēks mostas" ir redzams pulsējošs gaismas zobens ar aizsargu.
Rektificēšana

Rektificēšana (latīņu: rectus — ‘tiešs’ un facio — ‘darīt’) ir šķidru bināru un daudzkomponentu sistēmu saliktā pārtvaice, kurā veic vienlaicīgu un daudzkārtēju atkārtotu maisījuma daļēju iztvaicēšanu un iegūtā tvaika (flegmas) kondensēšanu. Iekārtas, kurās veic maisījumu rektificēšanu, sauc par rektifikatoriem, un tās pēc darbības iedala periodiskas un nepārtrauktas darbības iekārtās. Visbiežāk rektificēšanu veic pretplūsmas iekārtās — rektificēšanas kolonnās.
Ķeizars

Ķeizars (no vācu: Kaiser, kas savukārt no grieķu: Κάιζερ) ir impērijā valdoša monarha tituls, sieviešu dzimtē ķeizariene.
Mašīnas telegrāfs

Mašīnas telegrāfs ir sakaru ierīce starp stūres māju un mašīntelpu. Ar to mehāniķim mašīntelpā tiek dotas mašīnas komandas. Ar mašīnas komandām kuģa vadītājs panāk vajadzīgo apgriezienu skaitu un kuģa kustību uz priekšu vai atpakaļ. Ja kaut kādu iemeslu dēļ mehāniķis pats ir izmainījis apgriezienus vai kuģa kustības virzienu, viņš var lietot mašīnas telegrāfu, lai par to ziņotu uz stūres māju. No 19.gs. līdz 20. gs. piecdesmitajiem gadiem, šī iekārta sastāvēja no apaļas skalas ar diametru apmēram 9 collas. Skalas centrā ir piestiprināts vadības kloķis ar vienu vai vairākiem rokturiem. Bez tam uz skalas ir indikatora rādītājs. Moderni mašīnas telegrāfi izmanto elektroniskus gaismas un skaņas signālus. Dažreiz mašīnas telegrāfus neuzstāda vispār. Ja ir vairāki galvenie dzinēji, katram dzinējam ir savs mašīnas telegrāfs.
Ja kuģa vadītājs tradicionālajam mašīnas telegrāfam pārbīda rokturi, telegrāfs mašīntelpā sāks zvanīt. Uz mašīntelpas telegrāfa skalas indikatora rādītājs pārvietosies uz to pozīciju, kādā būs stūres mājas telegrāfa rokturis. Kad mehāniķis dzird zvanu, viņš pārvieto savu rokturi uz to pašu pozīciju, kur atrodas indikatora rādītājs. Mašīntelpas telegrāfa roktura pārvietošana liks pārvietoties stūres mājas telegrāfa indikatora radītājam, tādējādi apstiprinot komandu. Pēc tam mehāniķis izpilda pavēli. Ja komanda ir steidzama, stūres mājā rokturi kustina trīs reizes pirms nolikt uz vajadzīgo iedaļu. Tas izraisīs trīs zvanus mašīntelpā.
Modernie mašīnas telegrāfi var būt visdažādākie. Piemēram pārslēgs, kurš ielikts skalas ar mašīnas komandām vidū. Ja pārslēgu pārslēdz uz citu mašīnas komandu, telegrāfs mašīntelpā sāks pīkstēt kamēr tā pārslēgs nebūs pagriezts tajā pašā pozīcijā, kāda ir stūres mājā (pretī tai pozīcijai uz kuru jāpārslēdz, deg signāllampiņa, tā mehāniķis zin uz kuru pārslēgt). Dažreiz izmanto sarakstu ar komandām, kurām pretī atrodas rinda ar pogām. Mašīnas komandas parasti dod angļu valodā.
1985. gada Latvijas čempionāts šahā

1985. gada Latvijas šaha čempionāts - Latvijas PSR 42. šaha čempionāts vīriešiem un Latvijas PSR 39. šaha čempionāts sievietēm.

Turnīra gaita

Latvijas PSR 42. šaha čempionāts vīriešiem notika 1985. gada oktobrī Rīgā. Visu turnīru notika sīva cīņa par pirmo vietu starp Aleksandru Šabalovu, Igoru Ļucko, Alvi Vītoliņu un Juzefu Petkēviču. Startā labāks bija Šabalovs, turnīrā vidusdaļā par līderi izvirzījās Vītoliņš un Petkēvičs, bet priekšpēdējā kārtā pēc uzvaras pār Petkēviču līderus panāca Ļucko. Pirms pēdējās kārtas visiem trim līderiem bija 8,5 punkti. Vītoliņš un Petkēvičs savstarpējo partiju beidza neizšķirti, bet Ļucko zaudēja Valērijam Žuravļovam. Tā pirmo vietu dalīja Vītoliņš un Petkēvičs. Papildus mačs netika nospēlēts, un abi kļuva par Latvijas PSR čempioniem. Vītoliņam tas bija septītais čempiona tituls, bet Petkēvičam - otrais. Pirmo reizi Latvijas čempionāta finālā spēlēja nākamais lielmeistars Aleksejs Širovs.
Latvijas PSR 39. šaha čempionāts sievietēm notika 1985. gada novembrī Rīgā. Nepiedaloties iepriekšējā gada čempionei Andai Šafranskai, turnīrā par pirmo vietu cīnījās Tatjana Voronova un Ingūna Erneste. Izšķirošā bija savstarpējā tikšanās 7. kārtā, kurā uzvarēja Voronova un otro reizi kļuva par Latvijas PSR čempioni.
9. aprīlis

9. aprīlis ir gada 99. diena pēc Gregora kalendāra (100. diena garajā gadā). Līdz gada beigām ir atlikušas 266 dienas.
Pudele

Pudele ir cilindrisks trauks ar tievu augšdaļu — "kakliņu" —, kas tiek izmantotas dzērienu un citu šķidrumu uzglabāšanai. Tās galvenokārt tiek izgatavotas no stikla vai polietilēna tereftalāta (PET). Retāk tiek gatavotas no keramikas, metāla vai citiem materiāliem. Pudeles tiek noslēgtas ar korķi. To tilpums parasti variē no dažiem mililitriem līdz pat vairākiem litriem.
Braņevo

Vēsture

1240. gadā Vācu ordenis šeit ieņēma prūšu apmetni Brusbergu (Brusebergue). Vēlāk krustneši šeit nodibināja pilsētu, kuru nosauca par Braunsbergu (Braunsberg) vai nu prūšu apmetnes vai, pēc citas versijas, svētā Bruno no Kverfurtes (Bruno von Querfurt) vārdā, kurš šeit 1009. gadā esot ticis nogalināts.
Pilsētā tika uzcelta katedrāle, jo tā kļuva par Varmijas bīskapa rezidences pilsētu. Tomēr 1261. gadā prūši pilsētu nopostīja, bet 1280. gadā bīskaps pārcēlās uz Fromborku.
Līdz 1466. gadam Braunsberga ietilpa Vācu ordeņa valstī, tomēr pēc Trīspadsmitgadu kara tā iekļāvās Polijā.
1564. gadā pilsētā pāvesta legāts Staņislavs Hosijs (Stanislaus Hosius) nodibināja pirmo jezuītu kolēģiju Polijā, kur mācījās arī audzēkņi no Livonijas, piemēram, Georgs Elgers. Pēc Pirmās Polijas dalīšanas 1772. gadā pilsēta iekļāvās Prūsijā, vēlāk apvienotajā Vācijā.
Braunsberga bija, aiz Kēnigsbergas, otrs lielākais Austrumprūsijas izglītības centrs - 1912. gadā jezuītu kolēģija tika pārveidota par Braunsbergas valsts akadēmiju (Staatliche Akademie Braunsberg).
XIX gs. vidū Braunsbergā par ģimnāzijas skolotāju strādāja matemātiķis Karls Veierštrāss (Karl Weierstraß, 1815 - 1897).
Pēc 2. pasaules kara, pamatojoties uz Potsdamas konferences lēmumiem, Braunsberga iekļāvās Polijā, vācu iedzīvotāji tika no pilsētas padzīti.

Cilvēki

Vācu politiķa Rainera Barcela (Rainer Barzel, 1924 - 2006) dzimtā pilsēta.
Ians Flemings

Biogrāfija

Dzimis Londonā parlamenta deputāta ģimenē. Mācījās Sandhērstā. Pilnveidoja vācu valodas zināšanas Austrijā un Vācijā, kā arī franču valodas zināšanas Šveicē, lai iestātos darbā ārlietu ministrijā. Tomēr ārlietu ministrijā Flemings uzņemts netika, tā vietā viņš iestājās darbā ziņu aģentūrā Reuters. 1933. gadā strādāja par korespondentu Maskavā.
Īsi pirms Otrā Pasaules kara Flemings tika rekrutēts britu flotes izlūkdienestā. Izstrādāja flotes izlūkdienesta rokasgrāmatas. Plānoja iesaistīt Alisteru Krauliju, lai izvilinātu uz Lielbritāniju Rūdolfu Hesu. Nav skaidrs, cik lielā mērā Flemings iesaistīts Hesa reālajā bēgšanā uz Lielbritāniju. Piedalījās operācijas Goldeneye izstrādē - plānotajos pasākumos Gibraltāra aizstāvībai, ja Spānija iestātos karā Vācijas pusē. 1944. gadā Flemings kļuva par 30 Assault Unit diversantu daļas operāciju plānotāju.
Pēc kara beigām Flemings demobilizējās un sāka strādāt laikrakstu kompānijā, kam piederēja The Sunday Times. Katru gadu viņš trīs mēnešu brīvdienas pavadīja Jamaikā. Vēlāk, uzlabojoties Fleminga finansiālajai situācijai, viņš pārcēlās uz dzīvi Jamaikā, kur nodevās rakstniecībai. 1953. gadā Ians Flemings publicēja savu pirmo romānu "Kazino Royale" (Casino Royale) ar Džeimsu Bondu kā galveno varoni. Sava literārā varoņa vārdu Flemings aizguva Jamaikā, ieraugot kādu grāmatu par ornitoloģiju Birds of the West Indies, kuras autors bija Džeimss Bonds (James Bond). 
1957. gadā Flemings sarakstīja romānu "Ar mīlestību no Krievijas" (From Russia, with Love), kuru viņš uzskatīja par savu labāko darbu. Šo romānu 1961. gadā žurnāls Life nosauca starp ASV prezidenta Džona Kenedija desmit mīļākajām grāmatām. Flemings ASV kļuva par visvairāk izpārdoto kriminālās literatūras grāmatu autoru.
1966. gadā, jau pēc rakstnieka nāves, iznāca pēdējās Fleminga sarakstītās Bonda grāmatas - romāns The Man with the Golden Gun un stāstu krājums Octopussy and The Living Daylights.
1961. gadā Flemings pārdeva literāro darbu ekranizācijas tiesības producentam Harijam Zaltcmanam (Harry Saltzman) un 1962. gadā iznāca pirmā filma par Džeimsu Bondu "Doktors Nē" (Dr. No). Vēlāk sekoja citas filmas, Bonda tēls kļuva populārs. 2006. gadā iznāca jau divdesmit pirmā filma par Džeimsu Bondu - "Kazino Royale" (Casino Royale). 2008. gadā tapa divdesmit otrā filma - "Mierinājuma kvants" (Quantum of Solace), bet 2012. gadā - divdesmit trešā filma "Operācija "Skyfall"" (Skyfall). Pēdējās divas filmās gan nav filmētas pēc kāda konkrēta Fleminga romāna, bet tajās izmantots Fleminga radītais Džeimsa Bonda tēls.
Ians Flemings, kaislīgs smēķētājs un alkohola lietotājs, mira 1964. gadā ar infarktu. Apglabāts Sevenhemptonas ciema kapsētā, netālu no Svindonas, Anglijā.
2011. gadā Fleminga vārdā ir nosaukta starptautiskā lidosta Jamaikā Ian Fleming International Airport.
Atvērtais pirmkods

Raksturojums

Atvērtā koda princips mūsdienās tiek izmantots ne tikai programmatūras izstrādē. Piemēram, Vikipēdija ir atvērta satura enciklopēdija, kuras materiālus ikviens var labot, lasīt un brīvi kopēt saskaņā ar GFDL brīvās dokumentācijas licenci, vai pat vairs ne tikai informatīvā tehnoloģija ir sastopams atvērtais pirmkods, bet arī komercdarbības veidos. Automazgātuve Vācijā, kas ļauj pakalpojuma saņēmējam pašam sev sniegt konkrēto pakalpojumu, tādā veidā, kādā to vēlās pats patērētājs, esot aprīkots ar pakalpojuma veikšanai nepieciešamo aparatūru (pirmkodu). Lai arī konkrētajā piemērā nav novērojams plašas iespējas manipulēt ar paša pakalpojuma pirmkodu, bet iespēja katram klientam pakārtot pakalpojuma apstākļus atbilstoši savām prasībām nodrošina.
Pasaulē ir plaši pazīstami un pielietoti tādi atvērtā koda risinājumi kā Apache, PHP, MySQL, GNU/Linux, OpenOffice, BSD un citi. Piemēram, vairākas valstis atvērtā koda risinājumus pieņem kā pamatu valsts neatkarībai un iespēju brīvi attīstīt IT risinājumus.
Jožefs Noa

Biogrāfija

Piedzimis Vojvodinā un pēc profesijas bijis tiesnesis. Bijis arī spēcīgs šaha amatieris, kurš piedalījies vairākos spēcīgos sava laika turnīros, tajā skaitā 1883. gadā Londonā un 1896. gadā Budapeštā. Lai gan Noa neieņēma šajos turnīros augstas vietas, tomēr atsevišķās partijās viņš spēja sagādāt nepatikšanas arī spēcīgiem šahistiem. Viņa kontā ir uzvaras pār Mihailu Čigorinu, Džozefu Blekbērnu, Henriju Bērdu, Johannesu Cukertortu, Džordžu Makenziju un Gēzu Maroci.
Anterīdijs

Anterīdijs — sūnaugu un augstāko sporaugu vīrišķais dzimumorgāns. Tajā veidojas sīkas šūnas, kas nogatavojoties sadalās atsevišķos spermatozoīdos. Spermatozoīdi ir iegareni, vienā galā ar divām viciņām. Tie izkļūst no anterīdija, tā augšgala šūnām pārgļotojoties un veidojot atveri. Sūnaugiem anterīdiji attīstās uz gametofīta parasti grupās dzinumu galotnēs. Katrā anterīdiju grupā atrodas sterilu šūnu pavedieni — parafīzes. Lapoņveidīgajām aknu sūnām atsevišķos gadījumos anterīdiji atrodas īpašos sastatos, kurus ar laponi savieno sulīgs kātiņš (Marchantia). Īpatnējai Buxbaumia ģintij, kurai vīrišķais gametofīts nemaz neattīstās, anterīdiji ir tieši uz protonēmas.
Salīdzināšanas diena

Salīdzināšanas diena (ivritā: יוֹם כִּפּוּר, Yom Kippur) ebrejiem ir gada svētākā diena. Centrālās dienas tēmas ir grēku izpirkšana un to nožēlošana. Ebreji tradicionāli ievēro 25 stundu gavēni un intensīvu lūgšanos, bieži lielākā daļa dienas tiek pavadīta sinagogās.
Salīdzināšanas diena ir katra gada septītā mēneša desmitajā dienā pēc ebreju kalendāra, kas pēc Gregora kalendāra iekrīt septembrī vai oktobrī. Tiek uzskatīta par "sabatu sabatu".
Ja salīdzināšanas diena pēc Gregora kalendāra iekrīt 15. septembrī, tas nozīmē, ka pati salīdzināšanas diena sāka 14. septembra saulrietā un ilgst līdz 15. septembra saulrietam.
Boļeslavs Brežgo

Dzīvesgājums

Dzimis 1887. gada 31. martā Rēzeknes apriņķa Dricānu pagasta Aizupīšos galdnieka Riharda Brežgo ģimenē. Mācījās Rēzeknes pilsētas skolā, pēc tam strādāja par privātskolotāju Rēzeknē un Vitebskā. 1910. gadā kā eksterns nokārtoja eksāmenus Vitebskas ģimnāzijā un 1911.-1916. gadā studēja Maskavas Arheoloģijas institūtā. Pirmā pasaules kara laikā nosūtīts uz Tbilisi karaskolu. 1918. gadā iecelts par Maskavas arheoloģijas institūta Vitebskas nodaļas vadītāju, sācis Latgales vēstures pētīšanu. Pēc institūta nodaļas slēgšanas 1922. gadā bija spiests pāriet darbā Vitebskas valsts arhīvā, kur vāca dokumentus par polockiešu un latviešu attiecībām no 8. līdz 17. gadsimtam.
1925. gadā atgriezās Latvijā, publicēja savu pētījumu rezultātus, bija Daugavpils pilsētas domes deputāts, valdes loceklis (1925-1928) no Latvijas poļu savienības. Līdztekus strādāja Pieminekļu valdē, vadīja arheoloģiskās ekspedīcijas Latgalē un lasīja lekcijas Krievu universitātē. Par grāmatu „Latgales zemnieki 1772. – 1861. g.” Briseles universitāte viņam 1933. gadā piešķīra vēstures zinātņu doktora grādu. No 1937. gada organizēja Latgales centrālā muzeja dibināšanu, 1940. gadā viņu iecēla par Daugavpils Valsts arhīva pārzini. Vācu okupācijas laikā Brežgo ieslodzīja Rīgas centrālcietumā (1941-1943), pēc atbrīvošanas strādāja Latvijas Vēstures arhīvā. No 1944. gada bija Latvijas PSR Centrālā valsts vēstures arhīva nodaļas vadītājs. Strādāja arī Latvijas Valsts universitātē par Slāvu filoloģijas nodaļas vadītāju (no 1945) un Latvijas PSR Zinātnu akadēmijas Vēstures institūtā (no 1946).
1948. gada jūlijā padomju varas iestādes viņam atteicās piešķirt vēstures zinātņu doktora grādu un profesora nosaukumu. Neraugoties uz to, Brežgo turpināja pētījumus par Latgales vēsturi.
Miris 1957. gada 30. septembrī Rīgā.
Treiene

Vēsture

Rakstos pirmoreiz minēta 1214. gadā.
22. janvāris

22. janvāris ir gada 22. diena pēc Gregora kalendāra. Līdz gada beigām ir atlikušas 343 dienas (344 garajā gadā).

Vārda dienas

Austris
OGLE2-TR-L9

OGLE2-TR-L9 ir 15. zvaigžņlieluma zvaigzne, kas atrodas 1901 pc attālumā no Zemes Kuģa Ķīļa zvaigznājā. Novērojumi liecina, ka zvaigznei ir vismaz viena planēta.
Zvaigznes masa ir 1,52 MSUN, un tās rādiuss ir 1,53 RSUN. Zvaigznes temperatūra (6933 K jeb 6660 °C) ir augstāka nekā Saulei, tāpēc zvaigzne izstaro gaismu, kura pēc spektrālā sastāva ir zilāka par Saules gaismu.
Hermafrodīts

Hermafrodīts (grieķu: Hermaphroditos) ir organisms, kam ir gan vīriešu, gan sieviešu dzimuma dzimumorgāni.
Vairumam augstāko augu (tiem, kuriem nav dalījuma dzimumos, t.i., kuri nav divmāju augi) hermafrodītisms ir normāla parādība. Šādiem augiem vienam un tam pašam īpatnim ir gan vīrišķie, gan sievišķie ziedi (vienmājas augiem), vai arī to ziediem vienlaicīgi ir gan auglenīca, gan putekšņlapas.
Normāla parādība hermafrodītisms ir arī vairākiem zemākajiem dzīvniekiem, piemēram, gliemežiem. Vairumam augstāko dzīvnieku, kā arī cilvēkiem hermafrodītisms ir anomālija. Tiek izšķirts divu veidu hermafrodītisms: īstais un neīstais jeb pseidohermafrodītisms. Cilvēkam ir īsto hermafrodītismu ir gan sēklinieki, gan olnīcas. Cilvēkam ar neīsto hermafrodītismu ir tikai viena dzimuma dzimumorgāni (vai nu sēklinieki, vai arī olnīcas), tomēr pastāv neatbilstība starp dzimumdziedzeriem, iekšējiem un ārējiem dzimumorgāniem un sekundārajām dzimumpazīmēm.
Termins "hermafrodīts" cēlies no Afrodītes un Hermeja dēla Hermafrodīta (dievi viņu bija savienojuši vienā ķermenī ar nimfu Salmakīdu) vārda.
Egļupe (stacija)

Vēsture

Vilcieni Egļupes pieturas punktā pietur kopš 1981. gada.